《云梦泽有怀太白》
清代·冯廷櫆

南楚大泽七，云梦首江表。幽壑生积阴，弥望皆宿草。

日气开鸿濛，天风吹浩浩。深径留蛇迹，高崖划鸟爪。

未觉沧溟阔，转意彭蠡小。尚怀谪仙人，逸气蹑云杪。

戏弄吴江水，过此穷幽讨。遂就许公宿，永结儿女好。

一夕高兴发，酒酣乌帽倒。南辞桃花岩，东入蓬莱岛。

谒帝三十六，致身外臣早。高风邈难即，短晷催人老。

幂幂尘网中，众缘纷难了。寄讯泽中客，何处最窅窈。

未能学飞云，且愿依栖鸟。

作者简介：（1649—1700）清山东德州人，字大木。康熙二十一年进士，授内阁中书。性孤介，不入大僚之门，生平知交惟赵执信一人。所为诗清警绝俗。有《冯舍人遗诗》。